Indledning

I 2017 fortsatte Europa-Kommissionen med at konkretisere sit klare løfte om større åbenhed og ansvarlighed. Det forsøger den bl.a. at gøre ved at fremme den effektive udøvelse af retten til aktindsigt i EU-institutionernes dokumenter. Denne ret er indskrevet i artikel 42 i EU's charter om grundlæggende rettigheder, artikel 15, stk. 3, i traktaten om Den Europæiske Unions funktionsmåde og i forordning (EF) nr. 1049/2001 om aktindsigt i Europa-Parlamentets, Rådets og Kommissionens dokumenter .

En omfattende dagsorden for gennemsigtighed

Kommissionen har taget flere vigtige skridt til at øge gennemsigtigheden i lovgivnings- og politikudformningsprocessen, herunder i kontakten med berørte parter og lobbyister.

I 2017 arbejdede Kommissionen videre med dagsordenen for bedre regulering, som har til formål at få EU til at arbejde mere effektivt og gennemsigtigt, med stærk fokus på forenklede procedurer og på kun at sætte ind på de områder, der har betydning for borgerne. Siden 2017 har Kommissionen med sit program for målrettet og effektiv regulering (REFIT-programmet) forsøgt at finde muligheder for forenkling og reducering af unødvendige omkostninger, hver gang Kommissionen har stillet forslag om revision af den eksisterende lovgivning. De initiativer, som dette arbejde udmønter sig i, medtages hvert år i Kommissionens arbejdsprogram og kan overvåges i REFIT-resultattavlen.

Inden for REFIT fokuserer Kommissionen især på de områder, hvor virksomheder og andre interessenter støder på uforholdsmæssigt store omkostninger og byrder. Til dette formål har Kommissionen oprettet en onlineportal, REFIT-platformen, hvor alle kan stille forslag, og indhente råd og vejledning fra en ekspertgruppe på højt niveau. Siden den blev oprettet, har REFIT-platformen vedtaget 58 udtalelser baseret på mere end 280 offentlige forslag til, hvordan EU's lovgivning kan gøres mere virkningsfuld og effektiv.

I april 2016 blev de tre institutioner enige om den interinstitutionelle aftale om bedre lovgivning. I 2017 fortsatte arbejdet mellem institutionerne om konceptet for den fremtidige fælles lovgivningsmæssige database i overensstemmelse med aftalen. Som aftalt arbejdes der nu på at definere de detaljerede specifikationer og på at udvikle det fremtidige værktøj, der vil være en brugervenlig portal rettet mod offentligheden, som giver enkel adgang til oplysninger om igangværende lovgivningsprocedurer præsenteret i et tidslinjeformat og links til mere detaljerede kilder.

I december 2017 blev det nye interinstitutionelle onlineregister over delegerede retsakter lanceret . Det er et fælles værktøj for Europa-Kommissionen, Europa-Parlamentet og Rådet for Den Europæiske Union, der giver adgang til hele livscyklussen for delegerede retsakter, fra Kommissionens planlægning til offentliggørelsen i EU-Tidende. Det øger derved gennemsigtigheden af udarbejdelsesprocessen, vedtagelsen og kontrollen med delegerede retsakter og fungerer som kontaktpunkt for aktører, som er interesseret i denne type handlinger.

I 2017 forbedrede Kommissionen registret over ekspertgrupper yderligere, navnlig ved at tilføje en ny særlig sektion om gruppemøder, som viser dokumenterne på en mere ordnet og brugervenlig måde. Derudover blev synergierne mellem registret over ekspertgrupper og åbenhedsregistret styrket ved at sikre automatisk overførsel af data vedrørende medlemskab af ekspertgrupper.

Samtidig er åbenhedsregistret fortsat vokset støt, og i øjeblikket indeholder det over 11.000 poster, heraf 2.430 nye enheder, der er kommet til i løbet af 2017 , som alle har indgået en fælles adfærdskodeks. Åbenhedsregistret er i dag et af de største af sin art i verden.

Der blev udviklet og implementeret en ny, innovativ it-løsning til at forbedre den overordnede datakvalitet og forbedre brugeroplevelsen. Siden december 2017 har åbenhedsregistret automatisk afgivet oplysninger om Kommissionens ekspertgrupper , som registrerede er udpeget til. Oplysningerne stammer fra registret over Kommissionens ekspertgrupper og andre lignende enheder .

I forbindelse med Kommissionens forslag til en ny interinstitutionel aftale om et obligatorisk åbenhedsregister vedtog Europa-Parlamentet sit forhandlingsmandat den 15. juni 2017 , og Rådet vedtog sit mandat den 6. december 2017 . To interinstitutionelle orienterende møder fandt sted under det estiske rådsformandskab den 6. september og den 12. december 2017. Politiske repræsentanter fra de tre institutioner aftalte at indlede forhandlinger om et obligatorisk åbenhedsregister i EU i starten af 2018. Efter forberedende møder på det tekniske plan fandt det første politiske møde sted den 16. april 2018.

Gennemsigtighed med hensyn til kommissærers og tidligere kommissærers etik er sikret gennem et særligt Europa-websted .

I forbindelse med sin årlige tale om Unionens tilstand 2017 fremlagde Kommissionens formand, Jean-Claude Juncker, en ny adfærdskodeks for kommissærer . Bestemmelserne i kodeksen er blevet moderniseret og sætter nye standarder for etiske regler i Europa. Med den nye adfærdskodeks fortsætter Jean-Claude Juncker det arbejde for større åbenhed, som han indledte allerede ved begyndelsen af sin formandskabsperiode, og forlænger karensperioden fra de nuværende 18 måneder til to år for tidligere kommissærer og til tre år for formanden for Kommissionen. Moderniseringen af bestemmelserne går endnu længere – der fastsættes klarere regler og højere etiske standarder, og samtidig øges åbenheden på en række områder. Den nye kodeks trådte i kraft 1. februar 2018.

Hvad angår proaktiv gennemsigtighed i lyset af de mange modtagne begæringer om aktindsigt i forbindelse med tjenesterejser besluttede Kommissionen den 12. september 2017 at offentliggøre en oversigt over missionens udgifter pr. medlem hver anden måned. De regelmæssige oversigter dækker alle missioner, medmindre offentliggørelse af oplysningerne vil undergrave beskyttelsen af den offentlige interesse med hensyn til offentlig sikkerhed, forsvar og militære anliggender, internationale forbindelser eller EU's eller en medlemsstats finanspolitik, valutapolitik eller økonomiske politik. De første oversigter blev offentliggjort i slutningen af februar 2018.

Som en del af Europa-Kommissionens forpligtelse til gennemsigtighed i EU's nye handelsstrategi "Handel for alle" offentliggjorde Kommissionen forhandlingsdokumenter og den seneste runde af rapporter i forbindelse med EU's eksisterende handelsaftaler og igangværende handelsforhandlinger med tredjelande på et særligt websted.

Kommissionen har også besluttet at indføre en generel tilgang til åbenhed og sikre det størst mulige niveau af åbenhed under forhandlingerne med Det Forenede Kongerige i henhold til artikel 50 i traktaten om Den Europæiske Union. Dette blev også fremhævet i Kommissionens meddelelse om udviklingen i forhandlingerne med Det Forenede Kongerige under artikel 50 i traktaten om den Europæiske Union, hvor Kommissionen bekræftede, at "forhandlingerne er ført med hidtil uset åbenhed." I 2017 offentliggjorde Kommissionen proaktivt mange relevante dokumenter på en dedikeret hjemmeside, såsom udkast til forhandlingspositioner for særlige forhandlingsemner, EU-positionspapirer, dagsordener for forhandlingsrunder, fælles tekniske notater mellem EU og Det Forenede Kongerige, den fælles rapport om fremskridt i fase 1 af forhandlingerne og udkast til tilbagetrækningsaftalen.

Aktindsigt

I forbindelse med den omfattende dagsorden for gennemsigtighed udgør retten til aktindsigt en vigtig del af Kommissionens forpligtelse til åbenhed. Ud over at give aktindsigt efter specifikke begæringer modtaget i henhold til forordning 1049/2001 har Kommissionen også proaktivt og på en brugervenlig måde offentliggjort en lang række oplysninger og dokumenter, både i sine forskellige registre og på sine websider.